  Майя Бывальцева 25-тӥ — 26-тӥ инвожое Пермь шаерысь Куеда ёросысь Бадӟым Гондыр гуртын вашкала удмурт гуръёслы сӥзем 7-тӥез «Чакара» фестиваль ортчоз. Отчы Россилэн 13 улосвылъёсысьтыз творчествоя коллективъёс пыриськозы, ивортэ Удмуртиысь Калыкъёслэн эшъяськон юртсылэн пресс-службаез. Валтӥсь ужрадъёс но фестивалез сиё-дано усьтон 26-тӥ инвожое ортчозы. Фестивальлэн валтӥсь ужпумъёсыз — кырӟанъя вашкала сямъёсты, удмуртъёслэсь йылолъёссэс утён, озьы ик Удмуртилэсь Россиысь улосвылъёсын, кытын удмуртъёс тросэн уло, кусыпъёссэ юнматон. «Сяме пыӵамъя, «Чакара» пӧртэм группаосысь удмуртъёслэсь вашкала фольклорзэс утись коллективъёсты люка. Туэ фестивале пыриськозы Удмуртиысь, Башкортостанысь, Татарстанысь, Марий Элысь, Пермь шаерысь, Свердловск, Киров но Тюмень улосвылъёсысь, Санкт-Петербургысь, Москваысь, Ханты-Мансийскысь, Эстониысь фольклор ансамбльёс. Фестивальлэн куноосыз сяме пыӵам гуръёсын, пӧртэм интыосын улӥсь удмуртъёслэн крезьгуро инструментъёсынызы, эктон-шудонъёсынызы тодматскозы», — верамын пресс-службалэн ивортоназ. Фестивале вуэм коллективъёс Камьсӧр удмуртъёслэн огинэ вӧсяськоназы — «Элен вӧсь» ужрадэ пыриськыны быгатозы. Йылол ортчоз Кирга гурт вӧзын. Вӧсяськонэз Пермь шаерысь но Башкортостанысь укмыс гуртъёсысь вӧсясьёс нуозы. Камсьӧр удмуртъёслэн йӧскалык центрзы кичӧлтэмъя но Удмуртиысь йӧскалык политикая министерство но Кун Кенеш юрттэмен, «Чакара» фестиваль 7-тӥзэ радъяське ни. Нырысетӥосыз витез Удмуртиын ортчизы, нош 2015-тӥ арысен пӧртэм улосвылъёсы потаны кенешизы. Кылем арын калык люкаськылӥз Башкортостанысь Калтасы ёросысь Бадӟым Качак гурт дорысь возь вылын. Туэ фестиваль Пермь шаере выжиз. Россиысь калыкез берлозэ лыдъян-гожъянлы йылпумъянъёсъя, Пермь шаерын 23 сюрс удмуртъёс уло. Соослэн Йӧскалык лулчеберетъя центрзы ужа. Тегъёс: Лулчеберет Удмуртия Пермь удмуртъёс Калыкъёслэнэшъяськонюртсы Лулчеберетъянотуризмъяминистерство праздникъёс  